  Виталий Пронин Удмуртъёслэн 14-тӥ ӧтчамазы лэсьтэм докладысь люкет Анай кылмес дышетон но будӥсь пиналъёслы сое яратон мылкыд пыӵатон «Удмурт Кенеш» огазеяськонлэн одӥгез валтӥсез ужан ӧрез луэ. Кызьы шуо калыкын, асьме доры вуэмез асьме вылын медаз дугды. Валче но радызъя ужаса гинэ, асьмеос глобализацилы пумит султыны быгатомы. Тае лыдэ басьтыса, котькуд Пичи кенешлы быдэ, котькуд люкаськемлы быдэ удмурт кылэз дышетон удысэн герӟаськем юанъёс ӝутъяськизы. Нимысьтыз пумиськылӥмы Удмурт Элькунысь дышетонъя но наукая министрен, кар но ёрос кивалтӥсьёсын. Кенешемын вал йӧскалык дышетонэз азинтонъя нимысьтыз комиссия кылдытон сярысь. Таӵе пумиськонъёслэсь емышсэс адӟыны быгатӥськомы ни: — Туннэ понна удмурт кылъя но литературая ваньмыз дышетон книгаосмы федерал перечене пыртэмын, озьы бере, асьмеос соосты уже кутыны быгатӥськомы. Нош кӧня вазиськонъёс но куриськонъёс та ужпумез сэрттон-пертчон ласянь ысъямын вал федерал кивалтэтэ но Россиысь мерлыко огазеяськонъёсы! Россиысь Кун Думалэн депутатэз Алексей Загребин Пичи кенешын кутэм куриськонмес Россиысь просвещениея министрлы но вуттӥз. — Кузебай Герд нимо йӧскалык гимназиын удмурт кылэз но лулчеберетэз дышетонъя нимысьтыз ресурсной центр кылдытэмын, гимназилы али нимысьтыз саклык висъяське. — Трос кужыммес сётыса ужамы Глазкарын но Можгалан гимназической классъёс усьтон понна. Та классъёс азьланяз выль йӧскалык гимназиозь мед будозы вылэм! Со понна ваньмы асьмеос, нимысьтыз Кузебай Герд нимо гимназия но юрттӥськыны кулэ. Ижысь 60 номеро школаысь нылпиос удмурт кылэз дышето, пӧртэм удмурт ужрадъёсы пыриськыло. Туспуктӥз Елена ЯМЩИКОВА— Удмурт кылъя но литературая дышетӥсьёслы нимысьтыз кузьым — «Удмурт кылдунне» информационно-образовательной порталлэн кылдэмез. Оскон вань, та выль вотэс бам ужзэс эшшо но пайдаёгес карыны юрттоз. — «Удмурт Кенеш» котьку вылӥ дунъя удмурт кылъя дышетӥсьёслэсь анай кылмес утён понна трос лэсьтэмзэс. Соин ик та 5 ар ӵоже соос понна нимысьтыз конференциос но ужрадъёс ортчытъяськизы. Кылсярысь, лэчыт ужпумъёс эскеремын вал 2018-тӥ арын Можга ёросысь Бадӟым Учалан, озьы ик Ижкарын 2019-тӥ арын ортчем «Этнокультурное образование в Удмуртии: опыт и перспективы развития» нимо конференциосын. Нимысьтыз пусйыны луэ 2020-тӥ арын Кун Кенешын ортчытэм ужрадэз, отчы Удмурт Элькунысь Кун Кенешлэн Тӧроез Владимир Невоструев, Россия Федерациысь Кун Думалэн депутатэз Андрей Исаев но пыриськизы. Та выллем ужрадъёсын удмурт кылъя дышетӥсьёс, сюлэмшугъяськытӥсь ужпумъёссэс шараям сяна, выль тодон-валанъёс басьтыны быгато. Озьы ик анай кылъя но литературая дышетӥсьёслэн калык пӧлын данзы будэ. — Берло дыре озьы ик нимысьтыз саклык висъямын вал каръёсамы удмурт классъёслэсь лыдзэс будэтонлы. Кылсярысь, Ижкарысь дышетонъя управлениен ӵош шоркарамы удмурт кылэз но лулчеберетэз паськытгес вӧлмытон понна нимысьтыз «дорожной карта» кылдытэмын. Оскиськомы, соин валче удмурт кылэз дышетӥсь пиналъёслэн лыдзы будоз, шоркармы но ӧжыт ке но удмуртомоз. — «Удмурт Кенешлэн» кар но ёрос ёзъёсыз кичӧлтэмъя уно гинэ котрес ӝӧкъёс но кенешонъёс ортчытъямын вал ёросъёсын но. Та выллем ужрадъёсын ёрос кивалтӥсьёсын ӵош школаосын но нылпи садъёсын удмурт кылэз дышетон ласянь лэчыт ужпумъёс ӝутъяськизы. * * * Дышетон удыс сярысь вераськыку, шумпоттэ соиз но: анай кылъя дышетӥсьёсмы огинтыязы уг сыло, ялан тыршо тодон-валанъёссэс будэтыны. Со сярысь вера «Вордскем кыл» журналлэн кичӧлтэмезъя арлы быдэ радъяськылӥсь «Удмурт кылъя но литературая тужгес устоез ёрос методобъединение» конкурс. Азьланяз но таӵе етӥз мылкыдмы медаз быры! Угось удмурт кылъя дышетӥсьлэн анай кылмес азинтонын ролез мертаны луонтэм! Кызьы пусйимы ни вал, удмурт кылмылэн ӵуказе нуналыз будӥсь егитъёсмы бордын. Соин ик арлы быдэ «Удмурт Кенеш» мылысь-кыдысь пӧртэм ӵошатсконъёс, визь сынанъёс радъян борды басьтӥське. Кылсярысь, Удмурт кун университетэн ӵош «Наукае нырысетӥ вамышъёсы» улосвыл конференциез, Юрий Перевощиков тодосчилы сӥзем визь сынан-шудонъёсты, Глазовысь дышетӥсьёсты дасян институтэн ӵош «Чеберай дышетӥсь» конкурсэз, «Юан-веран, тодон-валан» визьбур ӵошатсконъёсты ортчытъя. Жаляса верано, 13-тӥ съездлэсь кутэм решениоссэ ваньзэ ик улонэ пыӵатыны ӧз кылды. Удмурт гуртъёслэн ӟучомемзы сюлэмшугъяськытэ вань «кенешчиосмес». Кызьы пусъемын вал ваньмаз сямен отчётно-выборной ёрос конференциосын, берло аръёсы йыло удмурт кылъя но литературая урокъёсты кулэстон учыръёс. Со герӟаськемын дышетон программаосы 2-тӥ кунсьӧр кылэз пыртонэн яке ЕГЭ-лы дасяськон понна удмурт кылэз мукет предметъёсын воштонэн. Нимысьтыз сюлэмшугъяськытэ удмурт кылъя дышетӥсьёслэн капчиятэм программае выжемзы. Ваньмыз та лябӟытэ будӥсь пиналъёсмылэсь анай кылын тунсыкъяськемзэс но тодон-валанъёссэс. Жаляса верано луиськомы, туж ӧжытаз школаосын воспитательной программаосазы удмурт кылэн но лулчеберетэн герӟаськем ужрадъёс пумиськыло. Озьы ик куд-ог учыръёсы пиналъёслэн анай кылзэс дышетон ласянь правооссы ӧз быдэсъяське. Кылсярысь, анай-атайёслы ӵектэмын вал сыӵе куриськонъёс (заявлениос), кытын пиналлэн анай кылыз разделэ ӟуч кыл шуыса пусъемын ни вал. Школаен кивалтӥсьёс пумит луылӥзы удмурт кылъя урокъёсты дышетон планэ пыртыны. Ваньзэ сыӵе учыръёсты «Удмурт Кенеш» пумозяз сэрттыны-пертчыны тыршылӥз. Таӵе учыръёсты шараяку, туж потэ вылэм вазиськем котькудӥзлы анай-атайлы: трос кылъёсты тодон ноку нянь уг куры. 2 кылэз тодэмлэсь чик но кышканэз ӧвӧл. Макем трос кылъёсты пинал тодоз, сокем паськытгес со дунне шоры учкыны дышоз, озьы бере, ӟеч карьера но лэсьтыны быгатоз. * * * Эшшо одӥгез ужпум — со дышетон удыслы удмурт кылэз тодӥсь кадръёс утчан. Кызьы возьматӥзы отчётно-выборной ёрос собраниос, нылпи садъёсын но начальной школаосын уг тырмо удмут кылэз тодӥсь ӧнерчиос. Туж вазиськем потэ вылэм ёрос но школа кивалтӥсьёслы: туннэ нуналэ вань луонлык специалистъёсты целевой амалэн дасяны. Тырше азьпала учкыны, кыӵе ӧнерчиос тӥледлы кулэ. Ойдолэ ӵошен та ужпумез сэрттон-пертчон борды басьтӥськомы. Туж умой луысал, котькудӥз ёрос удмурт кылэз азинтонъя нимысьтыз программа кылдытысал ке. Со понна юрттэт чотын кутыны луэ Удмурт Элькунысь Йӧскалык дышетонэз азинтонъя научно-исследовательской институтлэсь ортчытэм эскеронзэ. Пусъём созэ но: та институтэн валче ужан туж юрттэ удмурт кылэз дышетонэн герӟаськем юанъёсты дырыз дыръя сэрттыны-пертчыны, кужыммес огазеяса ужаны. Валамон ини, сюлэмшугъяськытӥсь учыръёс сяна, пумиськыло шумпоттӥсьёсыз но. «Удмурт Кенешлэн» нимыныз бадӟым тау шуисько сыӵе школаослы но нылпи садъёслы, кудъёсаз, нокыӵе шуг-секытъёс шоры учкытэк, удмурт кылмес анай кыл чотын дышето, воспитательной программаосы удмурт лулчеберетэн герӟаськем ужрадъёс пырто, удмурт классъёсы анай-атайёс вожмаськыса гожтӥсько. Таӵе учыръёс азьланяз тросгес но тросгес мед луозы. Со понна асьмелы валче ужано! «Удмурт Кенеш» огазеяськонлэн тӧроез Татьяна Ишматова  